《周希稷见示诗卷作诗为谢》
宋代·喻良能

周郎列宿胸中罗，笔端有口如悬河。
赠我明珠六十八，一一照乘圆无颇。
我学谷梁失也短，君才士衡患其多。
中兴功业要纪述，浯溪石崖当往磨。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。